b"\n_START_ARTICLE_\nJos\xc3\xa9 Mar\xc3\xada Manuel Cortina P\xc3\xa9rez\n_START_SECTION_\nBiografia\n_START_PARAGRAPH_\nNaix a la ciutat de Val\xc3\xa8ncia el 1868, estudia arquitectura a Barcelona i Madrid. Obtingu\xc3\xa9 el t\xc3\xadtol l'any 1891 de l'Escola d'Arquitectura de Madrid, d'ac\xc3\xad li vindr\xc3\xa0 el corrent historicista que conservar\xc3\xa0 en les seues obres._NEWLINE_Acabats els estudis torna a Val\xc3\xa8ncia, i un any m\xc3\xa9s tard obt\xc3\xa9 la pla\xc3\xa7a d'arquitecte municipal. En aquest c\xc3\xa0rrec desenvolupa la important tasca d'Arquitecte de L'Eixample (Val\xc3\xa8ncia) i de Cementeris. A Val\xc3\xa8ncia rep nombrosos enc\xc3\xa0rrecs de la burgesia i d'institucions religioses. Construir\xc3\xa0 edificis d'habitatges a la ciutat, cases d'estiueig, panteons, ermites i dur\xc3\xa0 a terme algunes restauracions en edificis hist\xc3\xb2rics._NEWLINE_A la llarga de la seua traject\xc3\xb2ria va obtindre nombrosos premis d'arquitectura en les exposicions de l'\xc3\xa8poca, a m\xc3\xa9s de la medalla de Plata del Congr\xc3\xa9s i la Gran Creu de l'Orde d'Isabel la Cat\xc3\xb2lica. A partir de 1929 fou director del Centre de Cultura Valenciana, des d'on evitar\xc3\xa0 de l'enderroc del Palau d'Alaqu\xc3\xa0s. Tamb\xc3\xa9 fou Acad\xc3\xa8mic de n\xc3\xbamero de la Reial Acad\xc3\xa8mia de Belles Arts de Sant Carles. Va pert\xc3\xa0nyer a l'associaci\xc3\xb3 Lo Rat Penat, i fou secretari del V Congr\xc3\xa9s Nacional d'Arquitectura a Val\xc3\xa8ncia de l'any 1910._NEWLINE_De la seua obra destaquen els edificis que va construir a l'Eixample de Val\xc3\xa8ncia, com la coneguda casa dels Dracs, al cant\xc3\xb3 dels carrers Sorn\xc3\xad i Jordi Joan, o el gran edifici del carrer F\xc3\xa8lix Pizcueta, on va combinar elements medievalitzants amb les l\xc3\xadnies sinuoses de l'Art Nouveau, destacat sobretot a les reixes i als buits de la planta baixa i la fusteria dels miradors. Tamb\xc3\xa9 destaquen els edificis d'habitatges situat al carrer Cavallers n\xc3\xbamero i al carrer Sorn\xc3\xad n\xc3\xbamero 23 (Edifici Cortina)."